Henties maak toe weer só - Events - Erongo
Friday, February 28th, 2020 17:58:53
Wind en weer ten spyt, het die Hentiesfees weer vir baie vermaak gesorg.
LEKKER PRET: Feesgangers geniet hulleself tydens een van die musiekvertonings. Foto Irene-Mari van der Walt.
Flip Scheefers en sy wen kabeljou van 16,69 kg. Foto Otis Finck
Hentiesbaai - Irene-Mari van der Walt
Die Hentiesfees het weer eens gewys dat dit nog lank sal voortbestaan. Dit ondanks die feit dat feesgangers en die fees behoorlik hul man teen die elemente moes staan.
Die boodskap was duidelik dat niks en niemand 'n goeie opskop gaan verhoed nie.
Verlede jaar het duurder hengelpermitte en die moontlike wegbly deur besoekers uit Suid-Afrika gedreig om die "fees met gees" in sy peetjie in te stuur. Dié planne is egter laat vaar.
Vanjaar was daar ander uitdagings. Op die openingsdag moes die uitstallers bontstaan teen 'n sterk wind. Talle televisieskerms wat die fees sou weergee in die tent, moes haastig verwyder word weens die wind se geruk en pluk.
Erge hitte het veroorsaak dat visse wat ingeweeg is sommer dadelik moes koelkas toe. Temperature van 38 grade was aan die orde van die dag.
Vir The Belgian Choclatique was dit 'n ramp. "Dit was heeltemal te warm en ek moes Vrydag oppak omdat my sjokolade, wat in 'n koelkas geberg was, begin smelt het," het me. Mandie Ellis gesê.
Feesgangers kon darem lafenis vind in die geselskap van top plaaslike kunstenaars soos John Rock Prophet en Vaughn Ahrens. Adam Brandon-Kirby, Ahrens se tromslaner, het gesê hoewel daar Vrydag nie groot getalle bywoners was nie, was dit steeds lekker om musiek te maak.
Die bobaas Suid-Afrikaanse sangers Jezelle, Lizel Pieters en Appel het ook die voete lekker laat jeuk.
'n Wye verskeidenheid eg Namibiese produkte, eetgoed en iets koud vir die keel was by die meer as 110 stalletjies te koop.
Die vermaak het afgeskop met 'n openingsparade deur die strate van Hentiesbaai die Saterdagoggend.
Sportentoesiaste kon fietstry, draf of raakrugby speel terwyl hengelaars dit langs die strand vir die wenprys van N$10 000 vir die grootste vis uitgespook het.
Mnr. Wilson Santos, die president van die motorfietsklub Amigos Da Picada, het gesê vir hom en sy ses makkers wat 'n rit van 4 700 km uit Angola aangepak het, was die fees beslis die moeite werd. "Die vriendelike mense, goeie kos en atmosfeer is werklik iets uniek om te beleef. Ons het meer as N$20 000 gespandeer om hier te kan wees en is beslis nie spyt nie."
Vir van die uitstallers was besigheid goed genoeg, veral toe die wind tot bedaring gekom het.
'n Juwelier, mnr. Willie Krugell, het gesê sy verkope was nie na verwagting nie. "Daar was egter baie meer mense op dag twee en ek is optimisties dat ek tog 'n paar sente sal verdien. Ek gaan beslis volgende jaar weer 'n kans waag en fees toe kom."
Volgens mnr. Andreas Ullrich van Immenhof Farm Butchery is die fees altyd goed georganiseer. "Ek maak altyd aanspraak op die stalletjie langs die biertent want Bratwurst en bier loop goed saam. Hierdie jaar het ek effens swakker verkoop, maar sodra die wind gaan lê het, was daar lewe."
Me. Velia Liebenberg, 'n lid van die feeskomitee, het gesê sowat 2 000 mense is deur die feeshekke. "Op dag twee was die tente teen 18:00 sowat 90% vol. Ons gaan volgende jaar niks verander nie. Die borge is tevrede. Ek dink nie dit was anders in vergelyking met verlede jaar nie. Die atmosfeer bly dieselfde en dit is wat die Hentiesfees so bekend maak."